**ΟΜΙΛΙΑ ΣΤΗ ΣΤΟΚΧΟΛΜΗ**

Πρόκειται για το λόγο που εκφώνησε ο ποιητής στη Στοκχόλμη το Δεκέμβρη του 1963, κατά την τελετή απονομής του βραβείου Νόμπελ  λογοτεχνίας. Η ομιλία εκφωνήθηκε στα γαλλικά και στο σχολικό βιβλίο παρουσιάζεται μεταφρασμένη από τον ίδιο το Σεφέρη.

Στην ομιλία του ο ποιητής συνοψίζει τις πεποιθήσεις του, αφενός για την **άμεση και  αδιάσπαστη συνέχεια της ελληνικής γλώσσας** – και ευρύτερα **της ελληνικής ηθικής συνείδησης**- από την αρχαιότητα ως τη σημερινή εποχή και αφετέρου για την **αναγκαιότητα και τη λειτουργία της ποίησης στο σύγχρονο κόσμο.**

**Δομή του κειμένου:**

**Α/**Η πρώτη παράγραφος αποτελεί **την εισαγωγή** της ομιλίας, στην οποία ο ποιητής  με μεγάλη μετριοφροσύνη, δείχνει να αντιμετωπίζει τη βράβευση του ως βράβευση της ελληνικής γλώσσας.

Τονίζει επίσης μια μεγάλη αντίφαση:

από τη μια να βραβεύεται  για την γραμμένη στα ελληνικά ποίησή του και από άλλη να ευχαριστεί  για τη διάκριση αυτή σε μια γλώσσα άλλη.

**Β/**Το κύριο σώμα της ομιλίας στρέφεται γύρω από δύο άξονες:

**1: την ελληνική παράδοση,**την οποία ο ποιητής αντιλαμβάνεται μέσα από δύο τομείς:

**α) την ελληνική γλώσσα**και  **β) την ελληνική ηθική συνείδηση**

**2. την αναγκαιότητα και τη λειτουργία της ποίησης στο σύγχρονο κόσμο**

**ΑΝΑΛΥΣΗ**

**Β1) Η ελληνική παράδοση:**

**α) Η ελληνική γλώσσα**

Τα χαρακτηριστικά της ελληνικής γλώσσας σύμφωνα με το Γ. Σεφέρη

·      περιλάλητη επί αιώνες [ γλώσσα ξακουστή και μακρόβια]

·      στην παρούσα μορφή της περιορισμένη [ σήμερα χρησιμοποιείται μόνο από ολιγάριθμους Έλληνες]

·      δεν έπαψε ποτέ της να μιλιέται [ χαρακτηρίζεται από αδιάσπαστη συνέχεια]

**β) Η ελληνική ηθική συνείδηση**

Όπως υποστηρίζει ο Σεφέρης εκείνο που χαρακτηρίζει τον ελληνικό κόσμο, από την αρχαιότητα ως τις μέρες μας είναι **η αγάπη για την ανθρωπιά και τη δικαιοσύνη.**

Η λέξη ανθρωπιά δεν έχει εδώ τη σημερινή της σημασία αλλά μας παραπέμπει στον **ανθρωποκεντρισμό,**στον πολιτισμό δηλαδή εκείνο που έχει κέντρο τον άνθρωπο, που δίνει έμφαση στις σωματικές και πνευματικές ικανότητές του και καταφάσκει/επιδοκιμάζει την ανθρώπινη ζωή.

Όσο για τη **δικαιοσύνη**και το **μέτρο**, είναι αναπόσπαστα στοιχεία της ελληνικής ηθικής συνείδησης και έχει τόσο πολύ «διαποτίσει την ελληνική ψυχή,  ώστε να γίνει κανόνας και του φυσικού κόσμου».

Για τη δικαιοσύνη και το μέτρο , ο ποιητής ανατρέχει  στην αρχαία τραγωδία:

*«…..ο άνθρωπος που ξεπερνά το μέτρο πρέπει να τιμωρηθεί από τις Ερινύες».*

Εκφράζει την πεποίθηση ότι ο κανόνας αυτός ισχύει ακόμα και για τα φυσικά φαινόμενα και τεκμηριώνει ιστορικά την ορθότητα της άποψή του  με αναφορές στον Ηράκλειτο [ *δεν πρέπει ο ήλιος να ξεπερνάει το μέτρο……….]*και το Μακρυγιάννη: [ *θα χαθούμε γιατί αδικήσαμε*]

**Β2) Η αναγκαιότητα και η λειτουργία της ποίησης στο σύγχρονο κόσμο**

Εδώ ο ποιητής αναπτύσσει τις απόψεις του για την ποίηση και το ρόλο της στη σύγχρονη κοινωνία:

**Επισημαίνει λοιπόν:**

·         *« Η Σουηδία θέλησε να τιμήσει και τούτη την ποίηση και όλη την ποίηση γενικά»*

*Στο πρόσωπό του βραβεύεται γενικά όλη η ποιητική δημιουργία*

·         *«…..ανάμεσα σε ένα λαό περιορισμένο»*

Η ποίηση λειτουργεί ακόμα και σε μικρούς λαούς

·         *«Τούτος ο σύγχρονος κόσμος ………..τη χρειάζεται την ποίηση»*

Ο άνθρωπος της σύγχρονης εποχής , ο οποίος βασανίζεται από άγχη , αβεβαιότητα και κάθε μορφής αδιέξοδα, έχει ανάγκη το καταφύγιο που προσφέρει η ποίηση

·         *«Τι θα γινόμασταν αν η πνοή μας λιγόστευε;»*

Θεωρεί την ποίηση τόσο απαραίτητη για τον άνθρωπο, όσο και η ίδια η ανάσα του

·         *«….νιώθει πάντα την ανάγκη να ακούει τούτη την ανθρώπινη φωνή»*

*Ταυτίζε*ι την ποίηση με φωνή ανθρώπινη την οποία ο άνθρωπος θα έχει πάντα την ανάγκη να ακούει

·         *«……..από στέρηση αγάπης και ολοένα ξαναγεννιέται»*

Η ποίηση δεν χάνεται ποτέ, ακόμα κι αν «*από στέρηση αγάπης» ,*την απαρνηθούν, αυτή*«ολοένα ξαναγεννιέται»*

·         *Το βασίλειό της είναι στις καρδιές όλων των ανθρώπων της γης*

Η αξία της πανανθρώπινη, οικουμενική , πάνω από σύνορα και διαχωρισμούς,                βρίσκεται και ζει μέσα στις καρδιές των ανθρώπων όπου κι αν κατοικούν

**Γ/ Επίλογος**[ οι δύο τελευταίες παράγραφοι]

Τελειώνοντας ο ποιητής υπογραμμίζει την ανάγκη για ανθρωπισμό, ως μόνη λύση στα αδυσώπητα προβλήματα που αντιμετωπίζει ο σύγχρονος άνθρωπος:

Ο Οιδίποδας *« χάλασε το τέρας»*με μια απλή λέξη: ***«άνθρωπος».***

Μόνο ο άνθρωπος έχει τη δύναμη να καταστρέψει τα σύγχρονα τέρατα που απειλούν τη ζωή μας:

**«Πρέπει να αναζητήσουμε τον άνθρωπο όπου κι αν βρίσκεται»**